  Виталий Пронин Удмуртиысь Мугорез кыдатон культурая, спортъя но туризмъя министерство кылем арын ужамезлы йылпумъянъёс лэсьтӥз.Коллегилэн ужаз пыриськизы Удмуртилэн Президентэз Александр Волков, Правительстволэн Тӧроезлэн воштӥсез Николай Мусалимов, Кун Кенешысь наукая, дышетонъя, культурая но егитъёсын ужан политикая ялан ужась комиссилэн кивалтӥсез Наталья Сударикова. Ортчем арлы йылпумъянъёс лэсьтӥз но туэлы быдэстоно ужъёс сярысь ивортӥз мугорез кыдатон культурая, спортъя но туризмъя министр Игорь Краснов.Шаерысьтымы улӥсьёс пӧлысь 26,3 процентэз спортэн эшъясько, нош инвалидъёс пӧлысь - ог 6 процентэз. Мугорез кыдатыны луонлыкъёс котькуд муниципал кылдытэтын вань. Выль школаосын вӧл-вӧл спортзалъёс пуктӥсько. Удмуртия гинэ данъяськыны быгатэ арлы кык пол ортчись Гурт шудонъёсын. Та ужрадлы выль стадионъёс лэсьтӥсько, куас базаос пуктӥсько. Азьланяз куно пумитась ёросъёсын липет улэ интыям каток я бассейн лэсьтозы.Кылем ар куспын спортъя юртъёсыз выльдонлы шаермылэн бюджетысьтыз 516,3 миллион манет, Россилэн бюджетысьтыз 317,8 миллион манет висъямын вал. Удмуртиын ужало спортъя 52 федерациос. асьме шаерын 41 пол Россиысь ӵошатсконъёс ортчытэмын, Удмуртиысь спортсменъёс 403 пол пыриськизы калыккуспо, Россиысь но улосъёс куспын ортчем ӵошатсконъёсы. 302 медаль басьтӥзы, со пӧлысь 117-ез - зарни.Кенешын тренеръёс асьсэлэсь сюлмаськонъёссэс шараязы. Ижысь биатлонистъёслэн школаенызы кивалтӥсь Сергей Перевощиков ивортэмъя, егитъёсын ужась тренеръёс уг тырмо, командировочнойёслэн быдӟалазы 5 ар, пе, ӧз вошъяськы. Кужмо спортсменъёсты мукет улосъёс доразы кыско. Кылем ар куспын 15-16 аресъемъёс пӧлысь куатез Ханты-Мансийске кӧчиллям.Тае кылзэмез бере Александр Волков шуиз:- Биатлонистъёслы ӝожтӥськыны возьыт, А. Демидов нимо комплексын но биатлонъя школаын ялан выльдӥськонъёс ортчытӥськомы, нош Россилэн чемпионатаз Удмуртиысь команда вормисьёс пӧлы но уг шедьы. Озьы ик трос коньдон кисьтэмын хоккеез азинтонлы, нош соос турнирын берпуметӥ интыосын.Та ужрадын спортэн эшъяськись муниципал кылдытэтъёс пӧлысь тужгес кужмооссэ шараязы. Гуртоос пӧлын вормисе потӥзы эграос, пургаос но уваос, нош городъёс пӧлын висъяськизы Ижысь Октябрь но Индустриальной ёросъёс, Глазов город.Валентина Емельянова Туспуктэмез: static.biathlonrus.com  